**ZÁPIS č.3**

**Z RIADNEHO ZASADNUTIA SPRÁVNEJ RADY TASR**

**14. marca 2017 so začiatkom o 14.00 h**

**Prítomní členovia správnej rady:** Vladimír Masár, Boris Chovanec ,Peter Alakša, Ján Sand, Richard Kvasňovský

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Dúbravská cesta 14, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady TASR zvolal predseda rady Vladimír Masár. Konštatoval, že rada je uznášaniaschopná a navrhol rozšíriť program zasadnutia o voľbu predsedu a podpredsedu SR TASR :

**Program:**

1. **Teraz Media 2013 –2016 (Analýza rozvoja, hospodárenia a vyváženosti spravodajstva)**
2. **Voľba predsedu Správnej rady TASR**
3. **Voľba podpredsedu Správnej rady TASR**
4. **Rôzne**

**UZNESENIE č. 7/2017:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

1. **Teraz Media 2013 –2016 (Analýza rozvoja, hospodárenia a vyváženosti spravodajstva)**

Predseda Správnej rady TASR Vladimír Masár požiadal generálneho riaditeľa PhDr. Jaroslava Rezníka, aby odprezentoval materiál - Teraz Media 2013-2016.

GR TASR na úvod zosumarizoval  genézu Teraz Media :

-Správna rada TASR schválila Návrh na Podnikateľský zámer TASR na svojom rokovaní dňa 19. septembra 2012.

- Dňa 18. októbra 2012 Správna rada TASR schválila Podnikateľský zámer na vytvorenie dcérskej spoločnosti TASR.

- Správna rada TASR schválila Biznis plán k Podnikateľskému zámeru TASR dňa 20. decembra 2012.

GR TASR predložil Správnej rade TASR na opätovné preskúmanie orginálne dokumenty týkajúce sa Teraz Media a.s.: znalecký posudok, akcionársku dohodu, notársku zápisnicu a Stanovy Teraz Media a.s., žiadosť o registráciu PO, Výpis z OR SR spoločnosti ASSETS MANAGMENT, a.s. a ďalšie dokumenty.

Tlačová agentúra SR spustila 7. marca 2012 do prevádzky vlastný spravodajský portál Teraz.sk. Za apríl – september 2012 tento portál dosiahol nadštandardné výsledky v návštevnosti. Za toto obdobie ho navštívilo vyše 850 000 unikátnych návštevníkov a dosiahol takmer 8 miliónov kliknutí. TASR vyjadrila záujem portál aj napriek zlej ekonomickej situácii rozvíjať.

Vzhľadom na krajne nepriaznivý rok 2011 (zníženie dotácie o 50% a úsilie legislatívne zrušiť agentúru), taktiež vzhľadom na technologický dlh z minulosti a iné skutočnosti, TASR nebola schopná rozvíjať tento sľubný projekt spravodajského webu len z vlastných zdrojov.

Manažment preto považoval za produktívne, aby v súlade so zriaďovacím zákonom 385/2008 o TASR, konkrétne § 4, odsek 2 a súčasne v súlade s § 12, odsek 1, písm. g), mohol realizovať podnikateľský zámer spočívajúci v nájdení seriózneho investičného partnera, ktorý by svojím vkladom urýchlil dynamický rozvoj spravodajského portálu Teraz.sk v ďalších segmentoch a tak zvýraznil jeho postavenie na trhu.

Zámerom bolo, aby TASR takýmto spôsobom plne kontrolovala zrýchlený vývoj portálu a súčasne by časť svojich vnútorných zdrojov presunula na vykrývanie a prevádzkovanie iných činností.

GR TASR konštatoval, že zakladateľmi Teraz Media, a.s. sú TASR a Impre Media, a.s. Teraz Media bola v OR SR zapísaná dňa 1.8. 2013. Generálny riaditeľ zdôraznil, že TASR nikomu nič nepredala, ani nedala. Do novovzniknutej spoločnosti vložila svoj nepeňažný vklad.

GR TASR vznik spoločnosti prezentoval vo Výbore NR SR pre kultúru a médiá na jeseň 2013 a jar 2014.

V zmysle Akcionárskej dohody a Stanov spoločnosti vlastnícka štruktúra je od riadiacej a obsahovej striktne oddelená.  Investor nemá kompetenciu ovplyvňovať obsah portálov.

Teraz Media je založená akcionárskou zmluvou. Má vlastné stanovy a orgány. V zmysle akcionárskej dohody má TASR v trojčlennom predstavenstve dvoch členov (predseda a člen). V trojčlennej dozornej rade má TASR jedného člena.

Teraz Media, a.s. je odberateľom servisov TASR za komerčné ceny, prenajíma si priestory od TASR tiež za komerčné ceny.

Teraz Media, a.s. má zložku webu a zložku Tablet.TV.

Profesie sú riešené interným pracovným pomerom, živnosťou a licenčnými zmluvami.

**Web Teraz.sk**

Patrí k najobjektívnejším webom z pohľadu politickej vyváženosti.

Dominantným zdrojom správ na Teraz.sk sú správy TASR, ktoré sú vyvážené. TASR prináša informácie pre rôzne spektrum médií.

Teraz.sk vyhľadávajú ľudia, ktorí nemajú záujem o ideologickú žurnalistiku, ale o agentúrne fakty.

Ponúka priame prepojenie na fcb politikov.

Je silnou a rešpektovanou značkou. Podľa oficiálnych meraní AIM monitora návštevnosť webov Teraz.sk kontinuálne stúpa. Najsilnejšie bývajú obdobia volieb, športových podujatí, politických dianí.

**Tablet.Tv**

V roku 2016 prešla webstránka redizajnom.

Za rok 2016 vyrobila a odvysielala spolu 1600 relácií. Dominanty :

Vlastné relácie, živé prenosy, spravodajstvo, sociálne siete.

Tablet.TV prináša najviac živých prenosov tlačových konferencií a čoraz viac živých prenosov a vstupov na Facebook. Pripravuje titulkované videá. Na FCB patrí k prvým zdrojom video informácií**.**

Ďalej GR TASR odprezentoval členom rady štatistiku kľúčových relácií, návštevnosť pozvaných hostí, výsledky hospodárenia Teraz Media a ďalšie ukazovatele. Konštatoval, že projekt Teraz Media zvýšil medziročne takmer trojnásobne svoj majetok, zdvojnásobil tržby a zvýšil pohľadávky z obchodného styku, ktoré sa dajú zlikvidniť.

Predseda Správnej rady TASR Vladimír Masár poďakoval generálnemu riaditeľovi PhDr. Jaroslavovi Rezníkovi a otvoril rozpravu.

Predseda rady Vladimír Masár navrhol uznesenie.

**UZNESENIE č. 8/2017:**

Správna rada TASR sa na svojom zasadnutí oboznámila s analýzou činnosti a hospodárením spoločnosti Teraz Media, a.s. v rokoch 2013 až 2017 a skonštatovala, že :

1. mediálne výstupy a produkty Teraz Media zodpovedajú štandardom a princípom nezávislej žurnalistiky.
2. Investorom a akcionárom Teraz Media je spoločnosť Impre Media, a.s.
3. V zmysle Akcionárskej dohody a Stanov spoločnosti Teraz Media je vlastnícka štruktúra striktne oddelená od riadiacej a obsahovej zložky, čím je zabezpečená štandardná objektívnosť výstupov na úrovni materskej spoločnosti (TASR). TASR má  súčasne plnú kontrolu nad obsahovou stránkou spoločnosti.
4. Správna rada TASR si uvedomuje stúpajúci význam úlohy verejnoprávnych médií v postfaktuálnej dobe a bude ešte s väčšou dôslednosťou dohliadať na to, aby výstupy Teraz Media i naďalej poskytovali verejnosti objektívne a vyvážené informácie pre slobodné utváranie názorov.

Za : 5 Proti: 0 Zdržal sa: 0

Uznesenie bolo prijaté.

1. **Voľba predsedu Správnej rady TASR**

Vzhľadom na blížiaci sa termín skončenia funkčného obdobia predsedu Správnej rady TASR Vladimíra Masára - do 30.4. 2017 (viď Zápis č.4/2016), členovia Správnej rady TASR v zmysle Rokovacieho poriadku Správnej rady Tlačovej agentúry Slovenskej republiky Článok 1 bod 3 pristúpili k voľbe predsedu rady.

Členovia rady - B. Chovanec , P. Alakša , J. Sand a R. Kvasňovský sa zhodne vyjadrili k doterajšiemu zodpovednému prístupu p. Masára pri plnení úloh vyplývajúcich z postu predsedu Správnej rady TASR a navrhli, aby pokračoval v tejto pozícii v ďalšom období ( 1 rok) . Zároveň navrhli uznesenie a hlasovali o ňom.

**UZNESENIE č. 9/2017**

Správna rada TASR zvolila Vladimíra Masára do funkcie predsedu Správnej rady TASR počnúc dňom 1.5.2017 na funkčné obdobie 1 roka do 30. 5. 2018.

Za: 4 Proti: 0 Zdržal sa: 1

**Uznesenie bolo prijaté**

Vladimír Masár sa poďakoval za dôveru. Vyslovil presvedčenie, že TASR i naďalej bude dobre fungujúci verejnoprávny pilier a naďalej si zachová vysokú kredibilitu na trhu.

1. **Voľba podpredsedu Správnej rady TASR**

Keďže funkčné obdobie podpredsedu Správnej rady TASR Borisa Chovanca končí 30.4. 2017 (viď Zápis č.4/2016), členovia Správnej rady TASR v zmysle Rokovacieho poriadku Správnej rady Tlačovej agentúry Slovenskej republiky Článok 1 bod 3 pristúpili k voľbe podpredsedu rady.

Vladimír Masár navrhol do funkcie podpredsedu SR TASR Borisa Chovanca a dal o tomto návrhu hlasovať.

**UZNESENIE č. 10/2017:**

Správna rada TASR zvolila Borisa Chovanca do funkcie podpredsedu počnúc dňom 1.5.2017 na funkčné obdobie 1 rok - do 30. 4. 2018.

Za: 4 Proti: 0 Zdržal sa: 1

**Uznesenie bolo prijaté**

**4.   Rôzne**

Vladimír Masár v súlade s Rokovacím poriadkom Správnej rady TASR ukončil zasadnutie rady.

Členovia správnej rady sa dohodli na termíne ďalšieho zasadnutia 26. apríla 2017 (streda) o 14,00 h.

Bratislava 14. 3. 2017

Zapísal: Vladimír Masár v. r.

predseda Správnej rady TASR